Søren Krarup (DF), 2004-11-25:
Jeg kan ikke lade være med at fortsætte, hvor den sidste debat sluttede.
Jeg vil sige til hr. Per Kaalund, med hvem jeg med stor fornøjelse var i Irak for en måneds tid siden, at der faktisk er grund til, at man virkelig bruger sproget med omhu.
Den danske modstandskamp skal ikke misbruges ved at blive sidestillet eller sammenstillet med den afskyelige terrorisme, der finder sted i Irak i øjeblikket.
Stemplede modstandsgrupper henrettede 49 ubevæbnede rekrutter og 23 politifolk, var det vist, med koldt blod – en afskyelighed, som mildest talt ikke bør sættes i den ringeste forbindelse med det, der foregik i den danske frihedsbevægelse, via betegnelsen modstandskamp.
Jeg vil appellere til hr. Per Kaalund om ikke at bidrage til denne debat, så meget mere som det vanlige kor af grædekoner med hr. Søvndal i spidsen lige nu naturligvis er optaget af at finde andre paralleller, som kan bidrage til at stemple den nødvendige indsats, der gøres i Irak, bl.a. ved at parallelisere med Vietnamkrigen.
Det er urimeligt, det er uhistorisk, og det er forkert.
Jeg vil sige i al korthed, at Dansk Folkeparti siger helhjertet ja til forlængelsen af mandatet for den danske styrke i Irak.
Helt afgørende er det naturligvis, hvad operationens formål er, og her kan jeg igen vende mig til grædekonen hr. Søvndal, som via begrebet humanitet og humanitær indsats bagatelliserer, at alternativet til det, der er sket i Irak, altså var hr. Saddam Husseins styre med de mest horrible massemord og udryddelser, bl.a. af et hundredtusindtal kurdere.
At tale om humanitet i den sammenhæng er simpelt hen endnu et bedrag, men naturligvis garneret med den rette grædekonestemme, som altid gør indtryk, især når der er fjernsyn på.
Dansk Folkeparti siger ubetinget ja til en forlængelse af det danske mandat i Irak, fordi det er en afgørende nødvendig operation.
Det er en operation, der sigter efter at skabe et stabilt Irak, et Irak med en passende grad af lov og ret, så det kan fremstå som et eksempel, der igen kan bidrage til at skabe nogenlunde ro og stabilitet i Mellemøsten.
Jeg vil i den forbindelse sige, også efter at have beset det med egne øjne ligesom hr. Kaalund, at den danske styrke gør en fremragende indsats og i sit område netop bidrager til at sørge for, at der kan opbygges et civilt Irak, hvor der er mulighed for en lokal, folkevalgt styrelse, som kan sikre, at samfundet begynder at fungere.
Det er det, sagen drejer sig om, og her har den danske styrke gjort en fortræffelig indsats, som jeg i hvert fald både var glad for og følte stolthed over at se, da jeg var i Basraområdet.
Den skal fortsætte, så vi siger ja til de kommende 6 måneder, og hvis det er nødvendigt for at gennemføre operationen, siger vi naturligvis også ja til yderligere 6 måneder.
Må jeg lige sige til Kristendemokraterne, at vi har for så vidt forståelse for begrundelsen for Kristendemokraternes ændringsforslag.
Men vi mener, at der er én ting, der er nødvendig, nemlig at operationen gennemføres, og hvis det er nødvendigt med yderligere danske soldater til det, der kaldes NATO's træningsindsats, siger vi også ja til det, for det er som sagt nødvendigt, at det lykkes at skabe det stabile Irak, som vil kunne opstå efter gennemførelsen af valget i januar, som det på kort sigt netop drejer sig om at få gennemført.